VN-PaliEng-CV3

३. समुच्‍चयक्खन्धकं

१. सुक्‍कविस्सट्ठि

९७. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन आयस्मा उदायी एकं आपत्तिं आपन्‍नो होति सञ्‍चेतनिकं सुक्‍कविस्सट्ठिं अप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो [ते भिक्खू भगवतो (स्या॰)] एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं देतु। एवञ्‍च पन, भिक्खवे, दातब्बं –

अप्पटिच्छन्‍नमानत्तं

९८. ‘‘तेन, भिक्खवे, उदायिना भिक्खुना सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं, भन्ते, सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचामि। अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। दुतियम्पि, सोहं [दुतियम्पि (सी॰ क॰)] भन्ते, सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचामि। अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। ततियम्पि सोहं [ततियम्पि (सी॰ क॰)], भन्ते, सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचामी’ति। ‘‘ब्यत्तेन भिक्खुना पटिबलेन सङ्घो ञापेतब्बो –

९९. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचति। यदि सङ्घस्स पत्तकल्‍लं, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं देति। यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तस्स दानं, सो तुण्हस्स ; यस्स नक्खमति, सो भासेय्य।

‘‘दुतियम्पि एतमत्थं वदामि – सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं देति। यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तस्स दानं, सो तुण्हस्स; यस्स नक्खमति, सो भासेय्य।

‘‘ततियम्पि एतमत्थं वदामि – सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं देति। यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तस्स दानं, सो तुण्हस्स; यस्स नक्खमति, सो भासेय्य।

‘‘दिन्‍नं सङ्घेन उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति ।

अप्पटिच्छन्‍नअब्भानं

१००. सो चिण्णमानत्तो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सोहं चिण्णमानत्तो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अब्भेतु। एवञ्‍च पन, भिक्खवे, अब्भेतब्बो –

तेन, भिक्खवे, उदायिना भिक्खुना सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं भन्ते एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं, सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सोहं, भन्ते, चिण्णमानत्तो सङ्घं अब्भानं याचामि।

‘‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सोहं चिण्णमानत्तो दुतियम्पि, भन्ते, सङ्घं अब्भानं याचामि।

‘‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सोहं चिण्णमानत्तो ततियम्पि, भन्ते, सङ्घं अब्भानं याचामीति। ब्यत्तेन भिक्खुना पटिबलेन सङ्घो ञापेतब्बो –

१०१. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। यदि सङ्घस्स पत्तकल्‍लं, सङ्घो उदायिं भिक्खुं अब्भेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। सङ्घो उदायिं भिक्खुं अब्भेति। यस्सायस्मतो खमति उदायिस्स भिक्खुनो अब्भानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि – सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। सङ्घो उदायिं भिक्खुं अब्भेति। यस्सायस्मतो खमति उदायिस्स भिक्खुनो अब्भानं, सो तुण्हस्स; यस्स नक्खमति, सो भासेय्य।

‘‘ततियम्पि एतमत्थं वदामि – सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। सङ्घो उदायिं भिक्खुं अब्भेति। यस्सायस्मतो खमति उदायिस्स भिक्खुनो अब्भानं, सो तुण्हस्स; यस्स नक्खमति, सो भासेय्य।

‘‘अब्भितो सङ्घेन उदायी भिक्खु। खमति सङ्घस्स, तस्मा तुण्ही, एवमेतं धारयामी’’ति।

एकाहप्पटिच्छन्‍नपरिवासं

१०२. तेन खो पन समयेन आयस्मा उदायी एकं आपत्तिं आपन्‍नो होति सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं एकाहप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सोहं, भन्ते, सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचामी’ति। दुतियम्पि याचितब्बो। ततियम्पि याचितब्बो। ‘‘ब्यत्तेन भिक्खुना पटिबलेन सङ्घो ञापेतब्बो –

१०३. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचति। यदि सङ्घस्स पत्तकल्‍लं, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं देति । यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰… ।

‘‘दिन्‍नो सङ्घेन उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासो। खमति सङ्घस्स, तस्मा तुण्ही, एवमेतं धारयामी’’ति।

एकाहप्पटिच्छन्‍नमानत्तं

१०४. सो परिवुत्थपरिवासो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सोहं परिवुत्थपरिवासो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं देतु। एवञ्‍च पन, भिक्खवे, दातब्बं –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सोहं, भन्ते, परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचामी’ति। दुतियम्पि याचितब्बं [याचितब्बो (सी॰ एवमुपरिपि)]। ततियम्पि याचितब्बं [याचितब्बो (सी॰ एवमुपरिपि)]। ब्यत्तेन भिक्खुना पटिबलेन सङ्घो ञापेतब्बो –

१०५. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सो परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचति। यदि सङ्घस्स पत्तकल्‍लं, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सो परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं देति। यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰… ।

‘‘दिन्‍नं सङ्घेन उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

एकाहप्पटिच्छन्‍नअब्भानं

१०६. सो चिण्णमानत्तो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सोहं परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं अदासि। सोहं चिण्णमानत्तो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अब्भेतु। एवञ्‍च पन, भिक्खवे, अब्भेतब्बो –

‘‘तेन भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सोहं परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं अदासि। सोहं, भन्ते, चिण्णमानत्तो सङ्घं अब्भानं याचामी’ति। दुतियम्पि याचितब्बं। ततियम्पि याचितब्बं। ब्यत्तेन भिक्खुना पटिबलेन सङ्घो ञापेतब्बो –

१०७. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सो परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। यदि सङ्घस्स पत्तकल्‍लं, सङ्घो उदायिं भिक्खुं अब्भेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं एकाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय एकाहपरिवासं अदासि। सो परिवुत्थपरिवासो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया एकाहप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। सङ्घो उदायिं भिक्खुं अब्भेति। यस्सायस्मतो खमति उदायिस्स भिक्खुनो अब्भानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘अब्भितो सङ्घेन उदायी भिक्खु। खमति सङ्घस्स, तस्मा तुण्ही, एवमेतं धारयामी’’ति।

पञ्‍चाहप्पटिच्छन्‍नपरिवासो

१०८. तेन खो पन समयेन आयस्मा उदायी एकं आपत्तिं आपन्‍नो होति सञ्‍चेतनिकं सुक्‍कविस्सट्ठिं द्वीहप्पटिच्छन्‍नं…पे॰… तीहप्पटिच्छन्‍नं…पे॰… चतूहप्पटिच्छन्‍नं…पे॰… पञ्‍चाहप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं, भन्ते, सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचामी’ति। दुतियम्पि याचितब्बो। ततियम्पि याचितब्बो। ब्यत्तेन भिक्खुना पटिबलेन सङ्घो ञापेतब्बो –

१०९. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचति। यदि सङ्घस्स पत्तकल्‍लं, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं देति। यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासो। खमति सङ्घस्स, तस्मा तुण्ही, एवमेतं धारयामी’’ति।

पारिवासिकमूलायपटिकस्सना

११०. सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सतु। एवञ्‍च पन, भिक्खवे, मूलाय पटिकस्सितब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं । सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं, भन्ते, सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सनं याचामी’ति। दुतियम्पि याचितब्बा [याचितब्बो (सी॰ एवमुपरिपि)]। ततियम्पि याचितब्बा [याचितब्बो (सी॰ एवमुपरिपि)]। ब्यत्तेन भिक्खुना पटिबलेन सङ्घो ञापेतब्बो –

१११. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचति। यदि सङ्घस्स पत्तकल्‍लं, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचति। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सति। यस्सायस्मतो खमति उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सना, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰… ।

‘‘पटिकस्सितो सङ्घेन उदायी भिक्खु अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सना [मूलाय (स्या॰)]। खमति सङ्घस्स, तस्मा तुण्ही, एवमेतं धारयामी’’ति।

मानत्तारहमूलायपटिकस्सना

११२. सो परिवुत्थपरिवासो मानत्तारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सोहं परिवुत्थपरिवासो मानत्तारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सतु। एवञ्‍च पन, भिक्खवे, मूलाय पटिकस्सितब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं परिवुत्थपरिवासो मानत्तारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचामी’ति। दुतियम्पि याचितब्बा। ततियम्पि याचितब्बा। ब्यत्तेन भिक्खुना पटिबलेन सङ्घो ञापेतब्बो –

११३. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सो परिवुत्थपरिवासो मानत्तारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचति। यदि सङ्घस्स पत्तकल्‍लं, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सो परिवुत्थपरिवासो मानत्तारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचति । सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सति। यस्सायस्मतो खमति उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सना, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘पटिकस्सितो सङ्घेन उदायी भिक्खु अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सना। खमति सङ्घस्स, तस्मा तुण्ही, एवमेतं धारयामी’’ति।

तिकापत्तिमानत्तं

११४. सो परिवुत्थपरिवासो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं परिवुत्थपरिवासो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं देतु। एवञ्‍च पन, भिक्खवे, दातब्बं –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि…पे॰… सोहं, भन्ते, परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचामी’ति। दुतियम्पि याचितब्बं। ततियम्पि याचितब्बं। ब्यत्तेन भिक्खुना पटिबलेन सङ्घो ञापेतब्बो –

११५. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सो परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचति। यदि सङ्घस्स पत्तकल्‍लं, सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सो परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचति। सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं देति। यस्सायस्मतो खमति उदायिस्स भिक्खुनो तिस्सन्‍नं आपत्तीनं छारत्तं मानत्तस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नं सङ्घेन उदायिस्स भिक्खुनो तिस्सन्‍नं आपत्तीनं छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

मानत्तचारिकमूलायपटिकस्सना

११६. सो मानत्तं चरन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं मानत्तं चरन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सित्वा छारत्तं मानत्तं देतु। एवञ्‍च पन, भिक्खवे, मूलाय पटिकस्सितब्बो – तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं मानत्तं चरन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं, भन्ते, सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचामी’ति। दुतियम्पि याचितब्बा। ततियम्पि याचितब्बा। ‘‘ब्यत्तेन भिक्खुना पटिबलेन सङ्घो ञापेतब्बो –

११७. ‘‘सुणातु मे, भन्ते, सङ्घो। अयं उदायी भिक्खु…पे॰… मूलायपटिकस्सनं याचति । यदि सङ्घस्स पत्तकल्‍लं, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सेय्य। एसा ञत्ति…पे॰… पटिकस्सितो सङ्घेन उदायी भिक्खु अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सना। खमति सङ्घस्स, तस्मा तुण्ही, एवमेतं धारयामीति।

‘‘एवञ्‍च पन, भिक्खवे, छारत्तं मानत्तं दातब्बं – तेन, भिक्खवे, उदायिना भिक्खुना…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं मानत्तं चरन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सोहं, भन्ते, सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचामी’ति। दुतियम्पि याचितब्बं। ततियम्पि याचितब्बं। ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। अयं उदायी भिक्खु…पे॰… छारत्तं मानत्तं याचति। यदि सङ्घस्स पत्तकल्‍लं, सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं ददेय्य। एसा ञत्ति…पे॰… दिन्‍नं सङ्घेन उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

अब्भानारहमूलायपटिकस्सना

११८. सो चिण्णमानत्तो अब्भानारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं चिण्णमानत्तो अब्भानारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सित्वा छारत्तं मानत्तं देतु। एवञ्‍च पन, भिक्खवे, मूलाय पटिकस्सितब्बो…पे॰…।

‘‘एवञ्‍च पन, भिक्खवे, छारत्तं मानत्तं दातब्बं…पे॰…।

‘‘दिन्‍नं सङ्घेन उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

मूलायपटिकस्सितअब्भानं

११९. सो चिण्णमानत्तो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सोहं चिण्णमानत्तो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। तेन हि, भिक्खवे, सङ्घो उदायिं भिक्खुं अब्भेतु। एवञ्‍च पन, भिक्खवे, अब्भेतब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सोहं परिवुत्थपरिवासो मानत्तारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सोहं परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचिं। तस्स मे सङ्घो तिस्सन्‍नं आपत्तीनं छारत्तं मानत्तं अदासि। सोहं मानत्तं चरन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सोहं चिण्णमानत्तो अब्भानारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं अप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सोहं, भन्ते, चिण्णमानत्तो सङ्घं अब्भानं याचामी’’’ति।

‘‘दुतियम्पि याचितब्बं। ततियम्पि याचितब्बं। ब्यत्तेन भिक्खुना पटिबलेन सङ्घो ञापेतब्बो –

१२०. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पञ्‍चाहपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सो परिवुत्थपरिवासो मानत्तारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सो परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचि। सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं अदासि। सो मानत्तं चरन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सो चिण्णमानत्तो अब्भानारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं अप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया अप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। यदि सङ्घस्स पत्तकल्‍लं, सङ्घो उदायिं भिक्खुं अब्भेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं…पे॰… सो चिण्णमानत्तो सङ्घं अब्भानं याचति। सङ्घो उदायिं भिक्खुं अब्भेति। यस्सायस्मतो खमति उदायिस्स भिक्खुनो अब्भानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘अब्भितो सङ्घेन उदायी भिक्खु। खमति सङ्घस्स, तस्मा तुण्ही, एवमेतं धारयामी’’ति।

पक्खप्पटिच्छन्‍नपरिवासो

१२१. तेन खो पन समयेन आयस्मा उदायी एकं आपत्तिं आपन्‍नो होति सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सोहं, भन्ते, सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचामी’ति। दुतियम्पि याचितब्बो। ततियम्पि याचितब्बो। ब्यत्तेन भिक्खुनो पटिबलेन सङ्घो ञापेतब्बो –

१२२. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचति। यदि सङ्घस्स पत्तकल्‍लं, सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचति। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं देति। यस्सायस्मतो खमति उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासो। खमति सङ्घस्स, तस्मा तुण्ही, एवमेतं धारयामी’’ति।

पक्खपारिवासिकमूलायपटिकस्सना

१२३. सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। कथं नु खो मया पटिपज्‍जितब्ब’’न्ति! भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सित्वा पुरिमाय आपत्तिया समोधानपरिवासं देतु। एवञ्‍च पन, भिक्खवे, मूलाय पटिकस्सितब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं, भन्ते, सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचामी’ति। दुतियम्पि याचितब्बा। ततियम्पि याचितब्बा। ब्यत्तेन भिक्खुना पटिबलेन सङ्घो ञापेतब्बो –

१२४. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचि । सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचति। यदि सङ्घस्स पत्तकल्‍लं, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचति। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सति। यस्सायस्मतो खमति उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सना, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘पटिकस्सितो सङ्घेन उदायी भिक्खु अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सना। खमति सङ्घस्स, तस्मा तुण्ही, एवमेतं धारयामी’’ति।

समोधानपरिवासो

१२५. ‘‘एवञ्‍च पन, भिक्खवे, पुरिमाय आपत्तिया समोधानपरिवासो दातब्बो – तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सोहं, भन्ते, सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचामी’’’ति।

‘‘दुतियम्पि याचितब्बो। ततियम्पि याचितब्बो। ब्यत्तेन भिक्खुना पटिबलेन सङ्घो ञापेतब्बो –

१२६. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचति। यदि सङ्घस्स पत्तकल्‍लं, सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं । सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचति। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं देति। यस्सायस्मतो खमति उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासो। खमति सङ्घस्स, तस्मा तुण्ही, एवमेतं धारयामी’’ति।

मानत्तारहमूलायपटिकस्सनादि

१२७. सो परिवुत्थपरिवासो मानत्तारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सोहं परिवुत्थपरिवासो मानत्तारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सित्वा पुरिमाय आपत्तिया समोधानपरिवासं देतु। एवञ्‍च पन, भिक्खवे, मूलाय पटिकस्सितब्बो…पे॰…।

‘‘एवञ्‍च पन, भिक्खवे, पुरिमाय आपत्तिया समोधानपरिवासो दातब्बो…पे॰… देति…पे॰…।

‘‘दिन्‍नो सङ्घेन उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासो। खमति सङ्घस्स, तस्मा तुण्ही, एवमेतं धारयामी’’ति।

तिकापत्तिमानत्तं

१२८. सो परिवुत्थपरिवासो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सोहं परिवुत्थपरिवासो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं देतु। एवञ्‍च पन, भिक्खवे, दातब्बं –

‘‘तेन, भिक्खवे, उदायिना भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सोहं, भन्ते, परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचामी’ति। दुतियम्पि याचितब्बं। ततियम्पि याचितब्बं। ब्यत्तेन भिक्खुना पटिबलेन सङ्घो ञापेतब्बो –

१२९. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सो परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचति। यदि सङ्घस्स पत्तकल्‍लं, सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं ददेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सो परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचति। सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं देति। यस्सायस्मतो खमति उदायिस्स भिक्खुनो तिस्सन्‍नं आपत्तीनं छारत्तं मानत्तस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नं सङ्घेन उदायिस्स भिक्खुनो तिस्सन्‍नं आपत्तीनं छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

मानत्तचारिकमूलायपटिकस्सनादि

१३०. सो मानत्तं चरन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सोहं मानत्तं चरन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सित्वा पुरिमाय आपत्तिया समोधानपरिवासं दत्वा छारत्तं मानत्तं देतु। एवञ्‍च पन, भिक्खवे, मूलाय पटिकस्सितब्बो…पे॰…।

‘‘एवञ्‍च पन, भिक्खवे, पुरिमाय आपत्तिया समोधानपरिवासो दातब्बो…पे॰…।

‘‘एवञ्‍च पन, भिक्खवे, छारत्तं मानत्तं दातब्बं…पे॰… देति…पे॰… ।

‘‘दिन्‍नं सङ्घेन उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

अब्भानारहमूलायपटिकस्सनादि

१३१. सो चिण्णमानत्तो अब्भानारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सोहं चिण्णमानत्तो अब्भानारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सित्वा पुरिमाय आपत्तिया समोधानपरिवासं दत्वा छारत्तं मानत्तं देतु। एवञ्‍च पन, भिक्खवे, मूलाय पटिकस्सितब्बो…पे॰…।

‘‘एवञ्‍च पन, भिक्खवे, पुरिमाय आपत्तिया समोधानपरिवासो दातब्बो…पे॰…।

‘‘एवञ्‍च पन, भिक्खवे, छारत्तं मानत्तं दातब्बं…पे॰… देति…पे॰…।

‘‘दिन्‍नं सङ्घेन उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं। खमति सङ्घस्स, तस्मा तुण्ही, एवमेतं धारयामी’’ति।

पक्खप्पटिच्छन्‍नअब्भानं

१३२. सो चिण्णमानत्तो भिक्खूनं आरोचेसि – ‘‘अहं, आवुसो, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सोहं चिण्णमानत्तो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो उदायिं भिक्खुं अब्भेतु। एवञ्‍च पन, भिक्खवे, अब्भेतब्बो –

‘‘तेन, भिक्खवे, उदायिना भिक्खुना सङ्घं उपसङ्कमित्वा, एकंसं उत्तरासङ्गं करित्वा, वुड्ढानं भिक्खूनं पादे वन्दित्वा, उक्‍कुटिकं निसीदित्वा, अञ्‍जलिं पग्गहेत्वा, एवमस्स वचनीयो – ‘अहं, भन्ते, एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सोहं सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचिं। तस्स मे सङ्घो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सोहं परिवसन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सोहं परिवुत्थपरिवासो मानत्तारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सोहं परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचिं। तस्स मे सङ्घो तिस्सन्‍नं आपत्तीनं छारत्तं मानत्तं अदासि। सोहं मानत्तं चरन्तो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सोहं परिवुत्थपरिवासो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं अदासि। सोहं चिण्णमानत्तो अब्भानारहो अन्तरा एकं आपत्तिं आपज्‍जिं सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचिं। तं मं सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सोहं सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सोहं परिवुत्थपरिवासो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं याचिं। तस्स मे सङ्घो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं अदासि। सोहं, भन्ते, चिण्णमानत्तो सङ्घं अब्भानं याचामी’’’ति।

‘‘दुतियम्पि याचितब्बं। ततियम्पि याचितब्बं। ब्यत्तेन भिक्खुना पटिबलेन सङ्घो ञापेतब्बो –

१३३. ‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं। सो सङ्घं एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं याचि। सङ्घो उदायिस्स भिक्खुनो एकिस्सा आपत्तिया सञ्‍चेतनिकाय सुक्‍कविस्सट्ठिया पक्खप्पटिच्छन्‍नाय पक्खपरिवासं अदासि। सो परिवसन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सो परिवुत्थपरिवासो मानत्तारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सो परिवुत्थपरिवासो सङ्घं तिस्सन्‍नं आपत्तीनं छारत्तं मानत्तं याचि। सङ्घो उदायिस्स भिक्खुनो तिस्सन्‍नं आपत्तीनं छारत्तं मानत्तं अदासि। सो मानत्तं चरन्तो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सो परिवुत्थपरिवासो सङ्घं [सो संघं (क॰)] अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं अदासि। सो चिण्णमानत्तो अब्भानारहो अन्तरा एकं आपत्तिं आपज्‍जि सञ्‍चेतनिकं सुक्‍कविस्सट्ठिं पञ्‍चाहप्पटिच्छन्‍नं। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलायपटिकस्सनं याचि। सङ्घो उदायिं भिक्खुं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय मूलाय पटिकस्सि। सो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय पुरिमाय आपत्तिया समोधानपरिवासं अदासि। सो परिवुत्थपरिवासो सङ्घं अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं याचि। सङ्घो उदायिस्स भिक्खुनो अन्तरा एकिस्सा आपत्तिया सञ्‍चेतनिकाय सुक्‍कविस्सट्ठिया पञ्‍चाहप्पटिच्छन्‍नाय छारत्तं मानत्तं अदासि। सो चिण्णमानत्तो सङ्घं अब्भानं याचति। यदि सङ्घस्स पत्तकल्‍लं, सङ्घो उदायिं भिक्खुं अब्भेय्य। एसा ञत्ति।

‘‘सुणातु मे, भन्ते, सङ्घो। अयं उदायी भिक्खु एकं आपत्तिं आपज्‍जि सञ्‍चेतनिकं सुक्‍कविस्सट्ठिं पक्खप्पटिच्छन्‍नं…पे॰… सो चिण्णमानत्तो सङ्घं अब्भानं याचति। सङ्घो उदायिं भिक्खुं अब्भेति। यस्सायस्मतो खमति उदायिस्स भिक्खुनो अब्भानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘अब्भितो सङ्घेन उदायी भिक्खु। खमति सङ्घस्स, तस्मा तुण्ही, एवमेतं धारयामी’’ति।

सुक्‍कविस्सट्ठि समत्ता।

२. परिवासो

अग्घसमोधानपरिवासो

१३४. तेन खो पन समयेन अञ्‍ञतरो भिक्खु सम्बहुला सङ्घादिसेसा आपत्तियो आपन्‍नो होति – एका आपत्ति एकाहप्पटिच्छन्‍ना, एका आपत्ति द्वीहप्पटिच्छन्‍ना, एका आपत्ति तीहप्पटिच्छन्‍ना, एका आपत्ति चतूहप्पटिच्छन्‍ना, एका आपत्ति पञ्‍चाहप्पटिच्छन्‍ना, एका आपत्ति छाहप्पटिच्छन्‍ना, एका आपत्ति सत्ताहप्पटिच्छन्‍ना, एका आपत्ति अट्ठाहप्पटिच्छन्‍ना, एका आपत्ति नवाहप्पटिच्छन्‍ना, एका आपत्ति दसाहप्पटिच्छन्‍ना। सो भिक्खूनं आरोचेसि – ‘‘अहं, आवुसो, सम्बहुला सङ्घादिसेसा आपत्तियो आपज्‍जिं – एका आपत्ति एकाहप्पटिच्छन्‍ना…पे॰… एका आपत्ति दसाहप्पटिच्छन्‍ना। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो तस्स भिक्खुनो तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, सम्बहुला सङ्घादिसेसा आपत्तियो आपज्‍जिं – एका आपत्ति एकाहप्पटिच्छन्‍ना…पे॰… एका आपत्ति दसाहप्पटिच्छन्‍ना। सोहं, भन्ते, सङ्घं तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासं याचामी’ति। दुतियम्पि याचितब्बो। ततियम्पि याचितब्बो। ब्यत्तेन भिक्खुना पटिबलेन सङ्घो ञापेतब्बो –

१३५. ‘‘सुणातु मे, भन्ते, सङ्घो। अयं इत्थन्‍नामो भिक्खु सम्बहुला सङ्घादिसेसा आपत्तियो आपज्‍जि – एका आपत्ति एकाहप्पटिच्छन्‍ना…पे॰… एका आपत्ति दसाहप्पटिच्छन्‍ना। सो सङ्घं तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासं याचति। यदि सङ्घस्स पत्तकल्‍लं, सङ्घो इत्थन्‍नामस्स भिक्खुनो तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु सम्बहुला सङ्घादिसेसा आपत्तियो आपज्‍जि – एका आपत्ति एकाहप्पटिच्छन्‍ना…पे॰… एका आपत्ति दसाहप्पटिच्छन्‍ना। सो सङ्घं तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासं याचति। सङ्घो इत्थन्‍नामस्स भिक्खुनो तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासं देति। यस्सायस्मतो खमति इत्थन्‍नामस्स भिक्खुनो तासं आपत्तीनं या आपत्ति दसाहप्पटिच्छन्‍ना; तस्सा अग्घेन समोधानपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन इत्थन्‍नामस्स भिक्खुनो तासं आपत्तीनं या आपत्ति दसाहप्पटिच्छन्‍ना तस्सा अग्घेन समोधानपरिवासो। खमति सङ्घस्स, तस्मा तुण्ही, एवमेतं धारयामी’’ति।

सब्बचिरप्पटिच्छन्‍नअग्घसमोधानं

१३६. तेन खो पन समयेन अञ्‍ञतरो भिक्खु सम्बहुला सङ्घादिसेसा आपत्तियो आपन्‍नो होति – एका आपत्ति एकाहप्पटिच्छन्‍ना, द्वे आपत्तियो द्वीहप्पटिच्छन्‍नायो [द्वीहप्पटिच्छन्‍ना (क॰ एवं यावदसाहप्पटिच्छन्‍ना)], तिस्सो आपत्तियो तीहप्पटिच्छन्‍नायो, चतस्सो आपत्तियो चतूहप्पटिच्छन्‍नायो, पञ्‍च आपत्तियो पञ्‍चाहप्पटिच्छन्‍नायो, छ आपत्तियो छाहप्पटिच्छन्‍नायो, सत्त आपत्तियो सत्ताहप्पटिच्छन्‍नायो, अट्ठ आपत्तियो अट्ठाहप्पटिच्छन्‍नायो, नव आपत्तियो नवाहप्पटिच्छन्‍नायो, दस आपत्तियो दसाहप्पटिच्छन्‍नायो। सो भिक्खूनं आरोचेसि – ‘‘अहं, आवुसो, सम्बहुला सङ्घादिसेसा आपत्तियो आपज्‍जिं, एका आपत्ति एकाहप्पटिच्छन्‍ना…पे॰… दस आपत्तियो दसाहप्पटिच्छन्‍नायो । कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो तस्स भिक्खुनो तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, सम्बहुला सङ्घादिसेसा आपत्तियो आपज्‍जिं, एका आपत्ति एकाहप्पटिच्छन्‍ना…पे॰… दस आपत्तियो दसाहप्पटिच्छन्‍नायो। सोहं, भन्ते, सङ्घं तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासं याचामी’ति। दुतियम्पि याचितब्बो। ततियम्पि याचितब्बो। ‘‘ब्यत्तेन भिक्खुना पटिबलेन सङ्घो ञापेतब्बो –

१३७. सुणातु मे, भन्ते, सङ्घो। अयं इत्थन्‍नामो भिक्खु सम्बहुला सङ्घादिसेसा आपत्तियो आपज्‍जि, एका आपत्ति एकाहप्पटिच्छन्‍ना…पे॰… दस आपत्तियो दसाहप्पटिच्छन्‍नायो। सो सङ्घं तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासं याचति। यदि सङ्घस्स पत्तकल्‍लं सङ्घो इत्थन्‍नामस्स भिक्खुनो तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु सम्बहुला सङ्घादिसेसा आपत्तियो आपज्‍जि – एका आपत्ति एकाहप्पटिच्छन्‍ना…पे॰… दस आपत्तियो दसाहप्पटिच्छन्‍नायो। सो सङ्घं तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासं याचति। सङ्घो इत्थन्‍नामस्स भिक्खुनो तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासं देति। यस्सायस्मतो खमति इत्थन्‍नामस्स भिक्खुनो तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन इत्थन्‍नामस्स भिक्खुनो तासं आपत्तीनं या आपत्तियो सब्बचिरप्पटिच्छन्‍नायो तासं अग्घेन समोधानपरिवासो। खमति सङ्घस्स, तस्मा तुण्ही, एवमेतं धारयामी’’ति।

द्वेमासपरिवासो

१३८. तेन खो पन समयेन अञ्‍ञतरो भिक्खु द्वे सङ्घादिसेसा आपत्तियो आपन्‍नो होति द्वेमासप्पटिच्छन्‍नायो। तस्स एतदहोसि – ‘‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’’न्ति। सो सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचि। तस्स सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्यन्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्य’’न्ति।

सो भिक्खूनं आरोचेसि – ‘‘अहं, आवुसो, द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि – यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्यन्ति। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो तस्स भिक्खुनो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, भिक्खुना सङ्घं उपसङ्कमित्वा, एकंसं उत्तरासङ्गं करित्वा, वुड्ढानं भिक्खूनं पादे वन्दित्वा, उक्‍कुटिकं निसीदित्वा, अञ्‍जलिं पग्गहेत्वा, एवमस्स वचनीयो – ‘अहं, भन्ते, द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो । यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि – यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्यन्ति। सोहं, भन्ते, सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचामीति।

‘‘दुतियम्पि याचितब्बो। ततियम्पि याचितब्बो। ‘‘ब्यत्तेन भिक्खुना पटिबलेन सङ्घो ञापेतब्बो –

१३९. ‘‘सुणातु मे, भन्ते, सङ्घो। अयं इत्थन्‍नामो भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो। तस्स एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सो सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचि। तस्स सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्यन्ति। सो सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचति। यदि सङ्घस्स पत्तकल्‍लं, सङ्घो इत्थन्‍नामस्स भिक्खुनो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो। तस्स एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सो सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचि। तस्स सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्यन्ति। सो सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचति। सङ्घो इत्थन्‍नामस्स भिक्खुनो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं देति। यस्सायस्मतो खमति इत्थन्‍नामस्स भिक्खुनो इतरिस्सापि आपत्तिया द्वेमासप्पटिच्छन्‍नाय द्वेमासपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन इत्थन्‍नामस्स भिक्खुनो इतरिस्सापि आपत्तिया द्वेमासप्पटिच्छन्‍नाय द्वेमासपरिवासो। खमति सङ्घस्स, तस्मा तुण्ही, एवमेतं धारयामी’’ति। तेन, भिक्खवे, भिक्खुना तदुपादाय द्वे मासा परिवसितब्बा।

द्वे मासा परिवसितब्बविधि

१४०. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति । सो सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं देति। तस्स परिवसन्तस्स लज्‍जीधम्मो ओक्‍कमि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सोहं सङ्घं एकिस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो एकिस्सा आपत्तिया द्वेमासप्पटिच्छन्‍नाय द्वेमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्यन्ति। सो सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं देति। तेन, भिक्खवे, भिक्खुना तदुपादाय द्वे मासा परिवसितब्बा।

१४१. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो ; एकं आपत्तिं जानाति, एकं आपत्तिं न जानाति। सो सङ्घं यं आपत्तिं जानाति तस्सा आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो तस्सा आपत्तिया द्वेमासप्पटिच्छन्‍नाय द्वेमासपरिवासं देति। सो परिवसन्तो इतरम्पि आपत्तिं जानाति। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो; एकं आपत्तिं जानिं, एकं आपत्तिं न जानिं। सोहं सङ्घं यं आपत्तिं जानिं तस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो तस्सा आपत्तिया द्वेमासप्पटिच्छन्‍नाय द्वेमासपरिवासं अदासि। सोहं परिवसन्तो इतरम्पि आपत्तिं जानामि। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सो सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं देति। तेन, भिक्खवे, भिक्खुना तदुपादाय द्वे मासा परिवसितब्बा।

१४२. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एकं आपत्तिं सरति, एकं आपत्तिं नस्सरति। सो सङ्घं यं आपत्तिं सरति तस्सा आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो तस्सा आपत्तिया द्वेमासप्पटिच्छन्‍नाय द्वेमासपरिवासं देति। सो परिवसन्तो इतरम्पि आपत्तिं सरति। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो; एकं आपत्तिं सरिं, एकं आपत्तिं नस्सरिं। सोहं सङ्घं यं आपत्तिं सरिं, तस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो तस्सा आपत्तिया द्वेमासप्पटिच्छन्‍नाय द्वेमासपरिवासं अदासि। सोहं परिवसन्तो इतरम्पि आपत्तिं सरामि। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सो सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं देति। तेन, भिक्खवे, भिक्खुना तदुपादाय द्वे मासा परिवसितब्बा।

१४३. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एकाय आपत्तिया निब्बेमतिको, एकाय आपत्तिया वेमतिको। सो सङ्घं याय आपत्तिया निब्बेमतिको तस्सा आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो तस्सा आपत्तिया द्वेमासप्पटिच्छन्‍नाय द्वेमासपरिवासं देति। सो परिवसन्तो इतरिस्सापि आपत्तिया निब्बेमतिको होति। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो; एकाय आपत्तिया निब्बेमतिको, एकाय आपत्तिया वेमतिको। सोहं सङ्घं याय आपत्तिया निब्बेमतिको तस्सा आपत्तिया द्वेमासप्पटिच्छन्‍नाय द्वेमासपरिवासं याचिं। तस्स मे सङ्घो तस्सा आपत्तिया द्वेमासप्पटिच्छन्‍नाय द्वेमासपरिवासं अदासि। सोहं परिवसन्तो इतरिस्सापि आपत्तिया निब्बेमतिको। यंनूनाहं सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचेय्य’न्ति। सो सङ्घं इतरिस्सापि आपत्तिया द्वेमासप्पटिच्छन्‍नाय द्वेमासपरिवासं याचति। तस्स सङ्घो इतरिस्सापि आपत्तिया द्वेमासप्पटिच्छन्‍नाय द्वेमासपरिवासं देति। तेन, भिक्खवे, भिक्खुना तदुपादाय द्वे मासा परिवसितब्बा।

१४४. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एका आपत्ति जानप्पटिच्छन्‍ना, एका आपत्ति अजानप्पटिच्छन्‍ना। सो सङ्घं तासं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो तासं आपत्तीनं द्वेमासप्पटिच्छन्‍नानं द्वेमासपरिवासं देति। तस्स परिवसन्तस्स अञ्‍ञो भिक्खु आगच्छति बहुस्सुतो आगतागमो धम्मधरो विनयधरो मातिकाधरो पण्डितो वियत्तो मेधावी लज्‍जी कुक्‍कुच्‍चको सिक्खाकामो। सो एवं वदेति – ‘किं अयं, आवुसो, भिक्खु आपन्‍नो? किस्सायं भिक्खु परिवसती’ति? ते एवं वदेन्ति – ‘अयं, आवुसो, भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो; एका आपत्ति जानप्पटिच्छन्‍ना, एका आपत्ति अजानप्पटिच्छन्‍ना। सो सङ्घं तासं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो तासं आपत्तीनं द्वेमासप्पटिच्छन्‍नानं द्वेमासपरिवासं अदासि। तायो अयं, आवुसो, भिक्खु आपन्‍नो, तासायं भिक्खु परिवसती’ति। सो एवं वदेति – ‘यायं, आवुसो, आपत्ति जानप्पटिच्छन्‍ना, धम्मिकं तस्सा आपत्तिया परिवासदानं; धम्मत्ता रुहति। या च ख्वायं, आवुसो, आपत्ति अजानप्पटिच्छन्‍ना, अधम्मिकं तस्सा आपत्तिया परिवासदानं; अधम्मत्ता न रुहति। एकिस्सा, आवुसो, आपत्तिया भिक्खु मानत्तारहो’’’ति।

१४५. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एका आपत्ति सरमानप्पटिच्छन्‍ना, एका आपत्ति अस्सरमानप्पटिच्छन्‍ना। सो सङ्घं तासं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो तासं आपत्तीनं द्वेमासप्पटिच्छन्‍नानं द्वेमासपरिवासं देति। तस्स परिवसन्तस्स अञ्‍ञो भिक्खु आगच्छति बहुस्सुतो आगतागमो धम्मधरो विनयधरो मातिकाधरो पण्डितो वियत्तो मेधावी लज्‍जी कुक्‍कुच्‍चको सिक्खाकामो। सो एवं वदेति – ‘कि अयं, आवुसो, भिक्खु आपन्‍नो? किस्सायं भिक्खु परिवसती’ति? ते एवं वदेन्ति – ‘अयं, आवुसो, भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो; एका आपत्ति सरमानप्पटिच्छन्‍ना, एका आपत्ति अस्सरमानप्पटिच्छन्‍ना। सो सङ्घं तासं आपत्तीनं द्वेमासप्पटिच्छन्‍नानं द्वेमासपरिवासं याचि। तस्स सङ्घो तासं आपत्तीनं द्वेमासप्पटिच्छन्‍नानं द्वेमासपरिवासं अदासि। तायो अयं, आवुसो, भिक्खु आपन्‍नो; तासायं भिक्खु परिवसती’ति। सो एवं वदेति – ‘यायं, आवुसो, आपत्ति सरमानप्पटिच्छन्‍ना धम्मिकं तस्सा आपत्तिया परिवासदानं; धम्मत्ता रुहति। या च ख्वायं, आवुसो, आपत्ति अस्सरमानप्पटिच्छन्‍ना, अधम्मिकं तस्सा आपत्तिया परिवासदानं; अधम्मत्ता न रुहति। एकिस्सा, आवुसो, आपत्तिया भिक्खु मानत्तारहो’’’ति।

१४६. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एका आपत्ति निब्बेमतिकप्पटिच्छन्‍ना, एका आपत्ति वेमतिकप्पटिच्छन्‍ना। सो सङ्घं तासं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो तासं आपत्तीनं द्वेमासप्पटिच्छन्‍नानं द्वेमासपरिवासं देति। तस्स परिवसन्तस्स अञ्‍ञो भिक्खु आगच्छति बहुस्सुतो आगतागमो धम्मधरो विनयधरो मातिकाधरो पण्डितो वियत्तो मेधावी लज्‍जी कुक्‍कुच्‍चको सिक्खाकामो। सो एवं वदेति – ‘किं अयं, आवुसो, भिक्खु आपन्‍नो? किस्सायं भिक्खु परिवसती’ति? ते एवं वदेन्ति – ‘अयं, आवुसो, भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो; एका आपत्ति निब्बेमतिकप्पटिच्छन्‍ना, एका आपत्ति वेमतिकप्पटिच्छन्‍ना। सो सङ्घं तासं आपत्तीनं द्वेमासप्पटिच्छन्‍नानं द्वेमासपरिवासं याचि। तस्स सङ्घो तासं आपत्तीनं द्वेमासप्पटिच्छन्‍नानं द्वेमासपरिवासं अदासि। तायो अयं, आवुसो, भिक्खु आपन्‍नो; तासायं भिक्खु परिवसती’ति। सो एवं वदेति – ‘यायं, आवुसो, आपत्ति निब्बेमतिकप्पटिच्छन्‍ना, धम्मिकं तस्सा आपत्तिया परिवासदानं; धम्मत्ता रुहति। या च ख्वायं, आवुसो, आपत्ति वेमतिकप्पटिच्छन्‍ना अधम्मिकं तस्सा आपत्तिया परिवासदानं; अधम्मत्ता न रुहति। एकिस्सा, आवुसो, आपत्तिया भिक्खु मानत्तारहो’’ति।

१४७. तेन खो पन समयेन अञ्‍ञत्तरो भिक्खु द्वे सङ्घादिसेसा आपत्तियो आपन्‍नो होति द्वेमासप्पटिच्छन्‍नायो। तस्स एतदहोसि – ‘‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचि। तस्स सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स परिवसन्तस्स लज्‍जीधम्मो ओक्‍कमि – ‘‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं [इतरम्पि मासपरिवासं (स्या॰ क॰ एवमुपरिपि)] याचेय्य’’न्ति।

सो भिक्खूनं आरोचेसि – ‘‘अहं खो, आवुसो, द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्य’न्ति। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो तस्स भिक्खुनो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, भिक्खुना सङ्घं उपसङ्कमित्वा…पे॰… एवमस्स वचनीयो – अहं, भन्ते, द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो । तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्यन्ति। सोहं, भन्ते, सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचामीति। दुतियम्पि याचितब्बो। ततियम्पि याचितब्बो। ब्यत्तेन भिक्खुना पटिबलेन सङ्घो ञापेतब्बो –

१४८. ‘‘सुणातु मे, भन्ते, सङ्घो। अयं इत्थन्‍नामो भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो। तस्स एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचि। तस्स सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्यन्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचति। यदि सङ्घस्स पत्तकल्‍लं, सङ्घो इत्थन्‍नामस्स भिक्खुनो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो। तस्स एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचि। तस्स सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचति। सङ्घो इत्थन्‍नामस्स भिक्खुनो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं देति। यस्सायस्मतो खमति इत्थन्‍नामस्स भिक्खुनो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासस्स [इतरम्पि मासपरिवासस्स (क॰), इतरस्सपि मासपरिवासस्स (स्या॰)] दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन इत्थन्‍नामस्स भिक्खुनो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासो [इतरम्पि मासपरिवासो (क॰), इतरोपि मासपरिवासो (स्या॰)]। खमति सङ्घस्स, तस्मा तुण्ही, एवमेतं धारयामी’’ति।

‘‘तेन, भिक्खवे, भिक्खुना पुरिमं उपादाय द्वे मासा परिवसितब्बा।

१४९. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं देति। तस्स परिवसन्तस्स लज्‍जीधम्मो ओक्‍कमि – अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। तस्स मे एतदहोसि – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचेय्य’न्ति। सोहं सङ्घं द्विन्‍नं आपत्तीनं द्वेमासप्पटिच्छन्‍नानं एकमासपरिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं एकमासपरिवासं अदासि। तस्स मे परिवसन्तस्स लज्‍जीधम्मो ओक्‍कमि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं देति। तेन, भिक्खवे, भिक्खुना पुरिमं उपादाय द्वे मासा परिवसितब्बा।

१५०. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एकं मासं जानाति, एकं मासं न जानाति। सो सङ्घं द्विन्‍नं आपत्तीनं द्वेमासप्पटिच्छन्‍नानं यं मासं जानाति तं मासं परिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं यं मासं जानाति तं मासं परिवासं देति। सो परिवसन्तो इतरम्पि मासं जानाति। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो; एकं मासं जानिं, एकं मासं न जानिं। सोहं सङ्घं द्विन्‍नं आपत्तीनं द्वेमासप्पटिच्छन्‍नानं यं मासं जानिं तं मासं परिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं यं मासं जानिं तं मासं परिवासं अदासि। सोहं परिवसन्तो इतरम्पि मासं जानामि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचति । तस्स सङ्घो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं देति। तेन, भिक्खवे, भिक्खुना पुरिमं उपादाय द्वे मासा परिवसितब्बा।

१५१. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एकं मासं सरति, एकं मासं नस्सरति। सो सङ्घं द्विन्‍नं आपत्तीनं द्वेमासप्पटिच्छन्‍नानं यं मासं सरति तं मासं परिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं यं मासं सरति तं मासं परिवासं देति। सो परिवसन्तो इतरम्पि मासं सरति। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो; एकं मासं सरिं, एकं मासं नस्सरिं। सोहं सङ्घं द्विन्‍नं आपत्तीनं द्वेमासप्पटिच्छन्‍नानं यं मासं सरिं तं मासं परिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छन्‍नानं यं मासं सरिं तं मासं परिवासं अदासि। सोहं परिवसन्तो इतरम्पि मासं सरामि। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं देति। तेन, भिक्खवे, भिक्खुना पुरिमं उपादाय द्वे मासा परिवसितब्बा।

१५२. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एकं मासं निब्बेमतिको, एकं मासं वेमतिको। सो सङ्घं द्विन्‍नं आपत्तीनं द्वेमासप्पटिच्छन्‍नानं यं मासं निब्बेमतिको तं मासं परिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं यं मासं निब्बेमतिको तं मासं परिवासं देति। सो परिवसन्तो इतरम्पि मासं निब्बेमतिको होति। तस्स एवं होति – ‘अहं खो द्वे सङ्घादिसेसा आपत्तियो आपज्‍जिं द्वेमासप्पटिच्छन्‍नायो; एकं मासं निब्बेमतिको, एकं मासं वेमतिको । सोहं सङ्घं द्विन्‍नं आपत्तीनं द्वेमासप्पटिच्छन्‍नानं यं मासं निब्बेमतिको तं मासं परिवासं याचिं। तस्स मे सङ्घो द्विन्‍नं आपत्तीनं द्वेमासप्पटिच्छान्‍नानं यं मासं निब्बेमतिको तं मासं परिवासं अदासि। सोहं परिवसन्तो इतरम्पि मासं निब्बेमतिको। यंनूनाहं सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचेय्य’न्ति। सो सङ्घं द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं इतरम्पि मासं परिवासं देति। तेन, भिक्खवे, भिक्खुना पुरिमं उपादाय द्वे मासा परिवसितब्बा।

१५३. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एको मासो जानप्पटिच्छन्‍नो, एको मासो अजानप्पटिच्छन्‍नो। सो सङ्घं द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं देति। तस्स परिवसन्तस्स अञ्‍ञो भिक्खु आगच्छति बहुस्सुतो आगतागमो धम्मधरो विनयधरो मातिकाधरो पण्डितो वियत्तो मेधावी लज्‍जी कुक्‍कुच्‍चको सिक्खाकामो। सो एवं वदेति – ‘किं अयं, आवुसो, भिक्खु आपन्‍नो? किस्सायं भिक्खु परिवसती’ति? ते एवं वदेन्ति – ‘अयं, आवुसो, भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो। एको मासो जानप्पटिच्छन्‍नो, एको मासो अजानप्पटिच्छन्‍नो। सो सङ्घं द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं याचि। तस्स सङ्घो द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं अदासि। तायो अयं, आवुसो, भिक्खु आपन्‍नो तासायं भिक्खु परिवसती’ति। सो एवं वदेति – ‘य्वायं, आवुसो, मासो जानप्पटिच्छन्‍नो धम्मिकं तस्स मासस्स परिवासदानं; धम्मत्ता रुहति। यो च ख्वायं, आवुसो, मासो अजानप्पटिच्छन्‍नो अधम्मिकं तस्स मासस्स परिवासदानं; अधम्मत्ता न रुहति। एकस्स, आवुसो, मासस्स भिक्खु मानत्तारहो’ति।

१५४. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एको मासो सरमानप्पटिच्छन्‍नो, एको मासो अस्सरमानप्पटिच्छन्‍नो। सो सङ्घं द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं देति। तस्स परिवसन्तस्स अञ्‍ञो भिक्खु आगच्छति बहुस्सुतो आगतागमो धम्मधरो विनयधरो मातिकाधरो पण्डितो वियत्तो मेधावी लज्‍जी कुक्‍कुच्‍चको सिक्खाकामो । सो एवं वदेति – ‘किं अयं, आवुसो, भिक्खु आपन्‍नो? किस्सायं भिक्खु परिवसती’ति? ते एवं वदेन्ति – ‘अयं, आवुसो, भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो; एको मासो सरमानप्पटिच्छन्‍नो, एको मासो अस्सरमानप्पटिच्छन्‍नो। सो सङ्घं द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं याचि। तस्स सङ्घो द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं अदासि। तायो अयं, आवुसो, भिक्खु आपन्‍नो तासायं भिक्खु परिवसती’ति। सो एवं वदेति – ‘य्वायं, आवुसो, मासो सरमानप्पटिच्छन्‍नो धम्मिकं तस्स मासस्स परिवासदानं; धम्मत्ता रुहति। यो च ख्वायं, आवुसो, मासो अस्सरमानप्पटिच्छन्‍नो अधम्मिकं तस्स मासस्स परिवासदानं; अधम्मत्ता न रुहति। एकस्स, आवुसो, मासस्स भिक्खु मानत्तारहो’ति।

१५५. ‘‘इध पन, भिक्खवे, भिक्खु द्वे सङ्घादिसेसा आपत्तियो आपज्‍जति द्वेमासप्पटिच्छन्‍नायो; एको मासो निब्बेमतिकप्पटिच्छन्‍नो, एको मासो वेमतिकप्पटिच्छन्‍नो। सो सङ्घं द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं याचति। तस्स सङ्घो द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं देति। तस्स परिवसन्तस्स अञ्‍ञो भिक्खु आगच्छति बहुस्सुतो आगतागमो धम्मधरो विनयधरो मातिकाधरो पण्डितो वियत्तो मेधावी लज्‍जी कुक्‍कुच्‍चको सिक्खाकामो। सो एवं वदेति – ‘किं अयं, आवुसो, भिक्खु आपन्‍नो? किस्सायं भिक्खु परिवसती’ति? ते एवं वदेन्ति – ‘अयं, आवुसो, भिक्खु द्वे सङ्घादिसेसा आपत्तियो आपज्‍जि द्वेमासप्पटिच्छन्‍नायो; एको मासो निब्बेमतिकप्पटिच्छन्‍नो, एको मासो वेमतिकप्पटिच्छन्‍नो। सो सङ्घं द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं याचि। तस्स सङ्घो द्विन्‍नं आपत्तीनं द्वेमासप्पटिच्छन्‍नानं द्वेमासपरिवासं अदासि। तायो अयं, आवुसो, भिक्खु आपन्‍नो तासायं भिक्खु परिवसती’ति । सो एवं वदेति – ‘य्वायं, आवुसो, मासो निब्बेमतिकप्पटिच्छन्‍नो धम्मिकं तस्स मासस्स परिवासदानं; धम्मत्ता रुहति। यो च ख्वायं, आवुसो, मासो वेमतिकप्पटिच्छन्‍नो अधम्मिकं तस्स मासस्स परिवासदानं; अधम्मत्ता न रुहति। एकस्स, आवुसो, मासस्स भिक्खु मानत्तारहो’’ति।

सुद्धन्तपरिवासो

१५६. तेन खो पन समयेन अञ्‍ञतरो भिक्खु सम्बहुला सङ्घादिसेसा आपत्तियो आपन्‍नो होति। सो आपत्तिपरियन्तं न जानाति; रत्तिपरियन्तं न जानाति; आपत्तिपरियन्तं नस्सरति, रत्तिपरियन्तं नस्सरति; आपत्तिपरियन्ते वेमतिको, रत्तिपरियन्ते वेमतिको। सो भिक्खूनं आरोचेसि – ‘‘अहं, आवुसो, सम्बहुला सङ्घादिसेसा आपत्तियो आपज्‍जिं; आपत्तिपरियन्तं न जानामि, रत्तिपरियन्तं न जानामि; आपत्तिपरियन्तं नस्सरामि, रत्तिपरियन्तं नस्सरामि; आपत्तिपरियन्ते वेमतिको, रत्तिपरियन्ते वेमतिको। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं। ‘‘तेन हि, भिक्खवे, सङ्घो तस्स भिक्खुनो तासं आपत्तीनं सुद्धन्तपरिवासं देतु। एवञ्‍च पन, भिक्खवे, दातब्बो –

‘‘तेन, भिक्खवे, भिक्खुना सङ्घं उपसङ्कमित्वा…पे॰… एवमस्स वचनीयो – ‘अहं, भन्ते, सम्बहुला सङ्घादिसेसा आपत्तियो आपज्‍जिं। आपत्तिपरियन्तं न जानामि, रत्तिपरियन्तं न जानामि; आपत्तिपरियन्तं नस्सरामि, रत्तिपरियन्तं नस्सरामि; आपत्तिपरियन्ते वेमतिको, रत्तिपरियन्ते वेमतिको। सोहं, भन्ते, सङ्घं तासं आपत्तीनं सुद्धन्तपरिवासं याचामी’ति। दुतियम्पि याचितब्बो। ततियम्पि याचितब्बो। ब्यत्तेन भिक्खुना पटिबलेन सङ्घो ञापेतब्बो –

१५७. ‘‘सुणातु मे, भन्ते, सङ्घो। अयं इत्थन्‍नामो भिक्खु सम्बहुला सङ्घादिसेसा आपत्तियो आपज्‍जि। आपत्तिपरियन्तं न जानाति, रत्तिपरियन्तं न जानाति; आपत्तिपरियन्तं नस्सरति, रत्तिपरियन्तं नस्सरति; आपत्तिपरियन्ते वेमतिको, रत्तिपरियन्ते वेमतिको। सो सङ्घं तासं आपत्तीनं सुद्धन्तपरिवासं याचति। यदि सङ्घस्स पत्तकल्‍लं, सङ्घो इत्थन्‍नामस्स भिक्खुनो तासं आपत्तीनं सुद्धन्तपरिवासं ददेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु सम्बहुला सङ्घादिसेसा आपत्तियो आपज्‍जि। आपत्तिपरियन्तं न जानाति, रत्तिपरियन्तं न जानाति; आपत्तिपरियन्तं नस्सरति, रत्तिपरियन्तं नस्सरति; आपत्तिपरियन्ते वेमतिको, रत्तिपरियन्ते वेमतिको। सो सङ्घं तासं आपत्तीनं सुद्धन्तपरिवासं याचति। सङ्घो इत्थन्‍नामस्स भिक्खुनो तासं आपत्तीनं सुद्धन्तपरिवासं देति। यस्सायस्मतो खमति इत्थन्‍नामस्स भिक्खुनो तासं आपत्तीनं सुद्धन्तपरिवासस्स दानं, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘दिन्‍नो सङ्घेन इत्थन्‍नामस्स भिक्खुनो तासं आपत्तीनं सुद्धन्तपरिवासो। खमति सङ्घस्स, तस्मा तुण्ही, एवमेतं धारयामी’’ति।

१५८. ‘‘एवं खो, भिक्खवे, सुद्धन्तपरिवासो दातब्बो; एवं परिवासो दातब्बो। कथञ्‍च, भिक्खवे, सुद्धन्तपरिवासो दातब्बो? आपत्तिपरियन्तं न जानाति, रत्तिपरियन्तं न जानाति; आपत्तिपरियन्तं नस्सरति, रत्तिपरियन्तं नस्सरति; आपत्तिपरियन्ते वेमतिको, रत्तिपरियन्ते वेमतिको – सुद्धन्तपरिवासो दातब्बो।

‘‘आपत्तिपरियन्तं जानाति, रत्तिपरियन्तं न जानाति; आपत्तिपरियन्तं सरति, रत्तिपरियन्तं नस्सरति; आपत्तिपरियन्ते निब्बेमतिको, रत्तिपरियन्ते वेमतिको – सुद्धन्तपरिवासो दातब्बो।

‘‘आपत्तिपरियन्तं एकच्‍चं जानाति, एकच्‍चं न जानाति, रत्तिपरियन्तं न जानाति; आपत्तिपरियन्तं एकच्‍चं सरति, एकच्‍चं नस्सरति, रत्तिपरियन्तं नस्सरति; आपत्तिपरियन्ते एकच्‍चे वेमतिको, एकच्‍चे निब्बेमतिको, रत्तिपरियन्ते वेमतिको – सुद्धन्तपरिवासो दातब्बो।

‘‘आपत्तिपरियन्तं न जानाति, रत्तिपरियन्तं एकच्‍चं जानाति, एकच्‍चं न जानाति; आपत्तिपरियन्तं नस्सरति, रत्तिपरियन्तं एकच्‍चं सरति, एकच्‍चं नस्सरति; आपत्तिपरियन्ते वेमतिको, रत्तिपरियन्ते एकच्‍चे वेमतिको, एकच्‍चे निब्बेमतिको – सुद्धन्तपरिवासो दातब्बो।

‘‘आपत्तिपरियन्तं जानाति, रत्तिपरियन्तं एकच्‍चं जानाति, एकच्‍चं न जानाति; आपत्तिपरियन्तं सरति, रत्तिपरियन्तं एकच्‍चं सरति, एकच्‍चं नस्सरति; आपत्तिपरियन्ते निब्बेमतिको, रत्तिपरियन्ते एकच्‍चे वेमतिको, एकच्‍चे निब्बेमतिको – सुद्धन्तपरिवासो दातब्बो।

‘‘आपत्तिपरियन्तं एकच्‍चं जानाति, एकच्‍चं न जानाति; रत्तिपरियन्तं एकच्‍चं जानाति, एकच्‍चं न जानाति; आपत्तिपरियन्तं एकच्‍चं सरति, एकच्‍चं नस्सरति ; रत्तिपरियन्तं एकच्‍चं सरति, एकच्‍चं नस्सरति; आपत्तिपरियन्ते एकच्‍चे वेमतिको, एकच्‍चे निब्बेमतिको; रत्तिपरियन्ते एकच्‍चे वेमतिको, एकच्‍चे निब्बेमतिको – सुद्धन्तपरिवासो दातब्बो। एवं खो, भिक्खवे, सुद्धन्तपरिवासो दातब्बो।

१५९. ‘‘कथञ्‍च, भिक्खवे, परिवासो दातब्बो? आपत्तिपरियन्तं जानाति, रत्तिपरियन्तं जानाति; आपत्तिपरियन्तं सरति, रत्तिपरियन्तं सरति; आपत्तिपरियन्ते निब्बेमतिको, रत्तिपरियन्ते निब्बेमतिको – परिवासो दातब्बो।

‘‘आपत्तिपरियन्तं न जानाति, रत्तिपरियन्तं जानाति; आपत्तिपरियन्तं नस्सरति, रत्तिपरियन्तं सरति, आपत्तिपरियन्ते वेमतिको, रत्तिपरियन्ते निब्बेमतिको – परिवासो दातब्बो।

‘‘आपत्तिपरियन्तं एकच्‍चं जानाति, एकच्‍चं न जानाति, रत्तिपरियन्तं जानाति; आपत्तिपरियन्तं एकच्‍चं सरति, एकच्‍चं नस्सरति, रत्तिपरियन्तं सरति; आपत्तिपरियन्ते एकच्‍चे वेमतिको, एकच्‍चे निब्बेमतिको, रत्तिपरियन्ते निब्बेमतिको – परिवासो दातब्बो। एवं खो, भिक्खवे, परिवासो दातब्बो।

परिवासो निट्ठितो।

३. चत्तालीसकं

१६०. तेन खो पन समयेन अञ्‍ञतरो भिक्खु परिवसन्तो विब्भमि। सो पुन पच्‍चागन्त्वा भिक्खू उपसम्पदं याचि। भगवतो एतमत्थं आरोचेसुं।

‘‘इध पन, भिक्खवे, भिक्खु परिवसन्तो विब्भमति। विब्भन्तकस्स, भिक्खवे, परिवासो न रुहति। सो चे पुन उपसम्पज्‍जति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो सामणेरो होति। सामणेरस्स, भिक्खवे, परिवासो न रुहति। सो चे पुन उपसम्पज्‍जति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो उम्मत्तको होति। उम्मत्तकस्स, भिक्खवे, परिवासो न रुहति। सो चे पुन अनुम्मत्तको होति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो खित्तचित्तो होति। खित्तचित्तस्स, भिक्खवे, परिवासो न रुहति। सो चे पुन अखित्तचित्तो होति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो पुरिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो वेदनाट्टो होति। वेदनाट्टस्स, भिक्खवे, परिवासो न रुहति। सो चे पुन अवेदनाट्टो होति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो, आपत्तिया अदस्सने, उक्खिपिय्यति [उक्खिपियति (स्या॰), उक्खिपीयति (क॰)]। उक्खित्तकस्स, भिक्खवे, परिवासो न रुहति। सो चे पुन ओसारिय्यति [ओसारियति (स्या॰), ओसारीयति (क॰)], तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो, आपत्तिया अप्पटिकम्मे, उक्खिपिय्यति। उक्खित्तकस्स, भिक्खवे, परिवासो न रुहति। सो चे पुन ओसारिय्यति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

‘‘इध पन, भिक्खवे, भिक्खु परिवसन्तो, पापिकाय दिट्ठिया, अप्पटिनिस्सग्गे, उक्खिपिय्यति। उक्खित्तकस्स, भिक्खवे, परिवासो न रुहति। सो चे पुन ओसारिय्यति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो, अवसेसो परिवसितब्बो।

१६१. ‘‘इध पन, भिक्खवे, भिक्खु मूलायपटिकस्सनारहो विब्भमति। विब्भन्तकस्स, भिक्खवे, मूलायपटिकस्सना न रुहति। सो चे पुन उपसम्पज्‍जति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो। सो भिक्खु मूलाय पटिकस्सितब्बो।

‘‘इध पन, भिक्खवे, भिक्खु मूलायपटिकस्सनारहो सामणेरो होति…पे॰… उम्मत्तको होति…पे॰… खित्तचित्तो होति…पे॰… वेदनाट्टो होति…पे॰… आपत्तिया अदस्सने उक्खिपिय्यति…पे॰… आपत्तिया अप्पटिकम्मे उक्खिपिय्यति…पे॰… पापिकाय दिट्ठिया, अप्पटिनिस्सग्गे, उक्खिपिय्यति। उक्खित्तकस्स, भिक्खवे, मूलायपटिकस्सना न रुहति। सो चे पुन ओसारिय्यति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो। सो भिक्खु मूलाय पटिकस्सितब्बो।

१६२. ‘‘इध पन, भिक्खवे, भिक्खु मानत्तारहो विब्भमति। विब्भन्तकस्स, भिक्खवे, मानत्तदानं न रुहति। सो चे पुन उपसम्पज्‍जति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो। तस्स भिक्खुनो मानत्तं दातब्बं।

‘‘इध पन, भिक्खवे, भिक्खु मानत्तारहो सामणेरो होति…पे॰… उम्मत्तको होति…पे॰… खित्तचित्तो होति…पे॰… वेदनाट्टो होति…पे॰… आपत्तिया अदस्सने, उक्खिपिय्यति…पे॰… आपत्तिया अप्पटिकम्मे, उक्खिपिय्यति…पे॰… पापिकाय दिट्ठिया, अप्पटिनिस्सग्गे, उक्खिपिय्यति। उक्खित्तकस्स, भिक्खवे, मानत्तदानं न रुहति। सो चे पुन ओसारिय्यति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो। तस्स भिक्खुनो मानत्तं दातब्बं।

१६३. ‘‘इध पन, भिक्खवे, भिक्खु मानत्तं चरन्तो विब्भमति। विब्भन्तकस्स, भिक्खवे, मानत्तचरिया न रुहति। सो चे पुन उपसम्पज्‍जति तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो; यं मानत्तं दिन्‍नं सुदिन्‍नं, यं मानत्तं चिण्णं सुचिण्णं, अवसेसं चरितब्बं।

‘‘इध पन, भिक्खवे, भिक्खु मानत्तं चरन्तो सामणेरो होति…पे॰… उम्मत्तको होति…पे॰… खित्तचित्तो होति…पे॰… वेदनाट्टो होति…पे॰… आपत्तिया अदस्सने, उक्खिपिय्यति…पे॰… आपत्तिया अप्पटिकम्मे, उक्खिपिय्यति…पे॰… पापिकाय दिट्ठिया, अप्पटिनिस्सग्गे, उक्खिपिय्यति। उक्खित्तकस्स, भिक्खवे, मानत्तचरिया न रुहति। सो चे पुन ओसारिय्यति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो पुरिवुत्थो सुपरिवुत्थो; यं मानत्तं दिन्‍नं सुदिन्‍नं, यं मानत्तं चिण्णं सुचिण्णं, अवसेसं चरितब्बं।

१६४. ‘‘इध पन, भिक्खवे, भिक्खु अब्भानारहो विब्भमति। विब्भन्तकस्स, भिक्खवे, अब्भानं न रुहति। सो चे पुन उपसम्पज्‍जति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो; यं मानत्तं दिन्‍नं सुदिन्‍नं, यं मानत्तं चिण्णं सुचिण्णं। सो भिक्खु अब्भेतब्बो।

‘‘इध पन, भिक्खवे, भिक्खु अब्भानारहो सामणेरो होति…पे॰… उम्मत्तको होति…पे॰…

खित्तचित्तो होति…पे॰… वेदनाट्टो होति…पे॰… आपत्तिया अदस्सने, उक्खिपिय्यति…पे॰… आपत्तिया अप्पटिकम्मे, उक्खिपिय्यति…पे॰… पापिकाय दिट्ठिया, अप्पटिनिस्सग्गे, उक्खिपिय्यति। उक्खित्तकस्स, भिक्खवे, अब्भानं न रुहति। सो चे पुन ओसारिय्यति, तस्स तदेव पुरिमं परिवासदानं। यो परिवासो दिन्‍नो सुदिन्‍नो, यो परिवुत्थो सुपरिवुत्थो; यं मानत्तं दिन्‍नं सुदिन्‍नं, यं मानत्तं चिण्णं सुचिण्णं। सो भिक्खु अब्भेतब्बो।

चत्तालीसकं समत्तं।

४. छत्तिंसकं

१६५. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा [परिमाणायो (सी॰ स्या॰)] अप्पटिच्छन्‍नायो। सो भिक्खु मूलाय पटिकस्सितब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायो। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायोपि अप्पटिच्छन्‍नायोपि। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति अपरिमाणा [अपरिमाणायो (सी॰ स्या॰)] अप्पटिच्छन्‍नायो…पे॰… अपरिमाणा पटिच्छन्‍नायो…पे॰… अपरिमाणा पटिच्छन्‍नायोपि अप्पटिच्छन्‍नायोपि…पे॰… परिमाणायोपि अपरिमाणायोपि अप्पटिच्छन्‍नायो…पे॰… परिमाणायोपि अपरिमाणायोपि पटिच्छन्‍नायो…पे॰… परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु मानत्तारहो…पे॰… मानत्तं चरन्तो…पे॰… (यथापरिवासं तथा वित्थारेतब्बं) अब्भानारहो अन्तरा सम्बहुला सङ्घादिसेसा आपत्तियो आपज्‍जति परिमाणा अप्पटिच्छन्‍नायो…पे॰… परिमाणा पटिच्छन्‍नायो…पे॰… परिमाणा पटिच्छन्‍नायोपि अप्पटिच्छन्‍नायोपि…पे॰… अपरिमाणा अप्पटिच्छन्‍नायो…पे॰… अपरिमाणा पटिच्छन्‍नायो…पे॰… अपरिमाणा पटिच्छन्‍नायोपि अप्पटिच्छन्‍नायोपि…पे॰… परिमाणायोपि अपरिमाणायोपि अप्पटिच्छन्‍नायो…पे॰… परिमाणायोपि अपरिमाणायोपि पटिच्छन्‍नायो…पे॰… परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

छत्तिंसकं समत्तं।

५. मानत्तसतकं

१६६. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा विब्भमति। सो पुन [सो चे पुन (क॰)] उपसम्पन्‍नो ता आपत्तियो नच्छादेति। तस्स, भिक्खवे, भिक्खुनो मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा विब्भमति। सो पुन उपसम्पन्‍नो ता आपत्तियो छादेति। तस्स, भिक्खवे, भिक्खुनो पच्छिमस्मिं आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जित्वा पटिच्छादेत्वा विब्भमति। सो पुन उपसम्पन्‍नो ता आपत्तियो नच्छादेति। तस्स, भिक्खवे, भिक्खुनो पुरिमस्मिं आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जित्वा पटिच्छादेत्वा विब्भमति। सो पुन उपसम्पन्‍नो ता आपत्तियो छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

१६७. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा नच्छादेति; या आपत्तियो पुब्बे नच्छादेसि ता आपत्तियो पच्छा नच्छादेति। तस्स, भिक्खवे, भिक्खुनो पुरिमस्मिं आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा नच्छादेति; या आपत्तियो पुब्बे नच्छादेसि ता आपत्तियो पच्छा छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा छादेति; या आपत्तियो पुब्बे नच्छादेसि ता आपत्तियो पच्छा नच्छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा छादेति; या आपत्तियो पुब्बे नच्छादेसि ता आपत्तियो पच्छा छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

१६८. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति। या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा नच्छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा नच्छादेति। तस्स, भिक्खवे, भिक्खुनो पुरिमस्मिं आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति। या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा नच्छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति। या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा नच्छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति; या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

१६९. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा नच्छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा नच्छादेति। तस्स, भिक्खवे, भिक्खुनो पुरिमस्मिं आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति । एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा नच्छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा नच्छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा छादेति; या आपत्तियो पुब्बे अस्सरित्वा नच्सादेसि ता आपत्तियो पच्छा सरित्वा छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

१७०. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति। तस्स, भिक्खवे, भिक्खुनो पुरिमस्मिं आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

१७१. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा सामणेरो होति…पे॰… उम्मत्तको होति…पे॰… खित्तचित्तो होति…पे॰… (यथा हेट्ठा तथा वित्थारेतब्बं) वेदनाट्टो होति…पे॰… तस्स होन्ति आपत्तियो पटिच्छन्‍नायोपि अप्पटिच्छन्‍नायोपि…पे॰… एकच्‍चा आपत्तियो जानाति, एकच्‍चा आपत्तियो न जानाति…पे॰… एकच्‍चा आपत्तियो सरति, एकच्‍चा आपत्तियो नस्सरति…पे॰… एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो वेदनाट्टो होति। सो पुन अवेदनाट्टो हुत्वा या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। तस्स, भिक्खवे, भिक्खुनो पुरिमस्मिञ्‍च पच्छिमस्मिञ्‍च आपत्तिक्खन्धे यथापटिच्छन्‍ने परिवासं दत्वा मानत्तं दातब्बं।

मानत्तसतं निट्ठितं।

६. समूलायसमोधानपरिवासचतुस्सतं

१७२. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा विब्भमति। सो पुन उपसम्पन्‍नो ता आपत्तियो नच्छादेति। सो भिक्खु मूलाय पटिकस्सितब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा विब्भमति। सो पुन उपसम्पन्‍नो ता आपत्तियो छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जित्वा पटिच्छादेत्वा विब्भमति। सो पुन उपसम्पन्‍नो ता आपत्तियो नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जित्वा पटिच्छादेत्वा विब्भमति। सो पुन उपसम्पन्‍नो ता आपत्तियो छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

१७३. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा नच्छादेति; या आपत्तियो पुब्बे नच्छादेसि ता आपत्तियो पच्छा नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा नच्छादेति; या आपत्तियो पुब्बे नच्छादेसि ता आपत्तियो पच्छा छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा छादेति; या आपत्तियो पुब्बे नच्छादेसि ता आपत्तियो पच्छा नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। तस्स होन्ति आपत्तियो पटिच्छन्‍नायोपि अप्पटिच्छन्‍नायोपि। सो विब्भमित्वा पुन उपसम्पन्‍नो या आपत्तियो पुब्बे छादेसि ता आपत्तियो पच्छा छादेति; या आपत्तियो पुब्बे नच्छादेसि ता आपत्तियो पच्छा छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

१७४. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति; या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा नच्छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति; या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा नच्छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति; या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो जानाति, एकच्‍चा आपत्तियो न जानाति। या आपत्तियो जानाति ता आपत्तियो छादेति, या आपत्तियो न जानाति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे जानित्वा छादेसि ता आपत्तियो पच्छा जानित्वा छादेति; या आपत्तियो पुब्बे अजानित्वा नच्छादेसि ता आपत्तियो पच्छा जानित्वा छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

१७५. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा नच्छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा नच्छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा छादेति। सो भिक्खु मूलाय पटिकस्सितब्बो । यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चा आपत्तियो सरति, एकच्‍चा आपत्तियो नस्सरति। या आपत्तियो सरति ता आपत्तियो छादेति; या आपत्तियो नस्सरति ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे सरित्वा छादेसि ता आपत्तियो पच्छा सरित्वा छादेति; या आपत्तियो पुब्बे अस्सरित्वा नच्छादेसि ता आपत्तियो पच्छा सरित्वा छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

१७६. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। सो भिक्खु मूलाय पटिकस्सितब्बो । यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जति। एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो विब्भमित्वा [सो भिक्खु विब्भमित्वा (क॰)] पुन उपसम्पन्‍नो या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। सो भिक्खु मूलाय पटिकस्सितब्बो । यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

१७७. ‘‘इध पन, भिक्खवे, भिक्खु परिवसन्तो अन्तरा सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा सामणेरो होति…पे॰… उम्मत्तको होति…पे॰… खित्तचित्तो होति…पे॰… वेदनाट्टो होति…पे॰… तस्स होन्ति आपत्तियो पटिच्छन्‍नायोपि अप्पटिच्छन्‍नायोपि (यथा हेट्ठा वित्थारितं तथा वित्थारेतब्बं)…पे॰… एकच्‍चा आपत्तियो जानाति, एकच्‍चा आपत्तियो न जानाति…पे॰… एकच्‍चा आपत्तियो सरति, एकच्‍चा आपत्तियो नस्सरति…पे॰… एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो वेदनाट्टो होति। सो पुन अवेदनाट्टो हुत्वा या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति ; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति ; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

१७८. ‘‘इध पन, भिक्खवे, भिक्खु मानत्तारहो…पे॰… मानत्तं चरन्तो…पे॰… अब्भानारहो अन्तरा सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा विब्भमति…पे॰… (मानत्तारहो च मानत्तचारी च अब्भानारहो च यथा परिवासो वित्थारितो तथा वित्थारेतब्बो)।

१७९. ‘‘इध पन, भिक्खवे, भिक्खु अब्भानारहो अन्तरा सम्बहुला सङ्घादिसेसा आपत्तियो आपज्‍जित्वा अप्पटिच्छादेत्वा सामणेरो होति…पे॰… उम्मत्तको होति…पे॰… खित्तचित्तो होति…पे॰… वेदनाट्टो होति…पे॰… तस्स होन्ति आपत्तियो पटिच्छन्‍नायोपि अप्पटिच्छन्‍नायोपि …पे॰… एकच्‍चा आपत्तियो जानाति, एकच्‍चा आपत्तियो न जानाति…पे॰… एकच्‍चा आपत्तियो सरति, एकच्‍चा आपत्तियो नस्सरति…पे॰… एकच्‍चासु आपत्तीसु निब्बेमतिको, एकच्‍चासु आपत्तीसु वेमतिको। यासु आपत्तीसु निब्बेमतिको ता आपत्तियो छादेति; यासु आपत्तीसु वेमतिको ता आपत्तियो नच्छादेति। सो वेदनाट्टो होति। सो पुन अवेदनाट्टो हुत्वा या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको नच्छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको नच्छादेति…पे॰… या आपत्तियो पुब्बे निब्बेमतिको छादेसि ता आपत्तियो पच्छा निब्बेमतिको छादेति; या आपत्तियो पुब्बे वेमतिको नच्छादेसि ता आपत्तियो पच्छा निब्बेमतिको छादेति। सो भिक्खु मूलाय पटिकस्सितब्बो। यथापटिच्छन्‍नानञ्‍चस्स आपत्तीनं पुरिमाय आपत्तिया समोधानपरिवासो दातब्बो।

समूलायसमोधानपरिवासचतुस्सतं निट्ठितं।

७. परिमाणादिवारअट्ठकं

१८०. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जित्वा परिमाणा अप्पटिच्छादेत्वा…पे॰… अपरिमाणा अप्पटिच्छादेत्वा…पे॰… एकनामा अप्पटिच्छादेत्वा…पे॰… नानानामा अप्पटिच्छादेत्वा…पे॰… सभागा अप्पटिच्छादेत्वा…पे॰… विसभागा अप्पटिच्छादेत्वा…पे॰… ववत्थिता अप्पटिच्छादेत्वा…पे॰… सम्भिन्‍ना अप्पटिच्छादेत्वा विब्भमति…पे॰… (यथा हेट्ठा तथा वित्थारेतब्बं)।

परिमाणादिवारअट्ठकं निट्ठितं।

८. द्वेभिक्खुवारएकादसकं

१८१. ‘‘द्वे भिक्खू सङ्घादिसेसं आपन्‍ना होन्ति। ते सङ्घादिसेसे सङ्घादिसेसदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने [यथापटिच्छन्‍नानं (सी॰)] चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू सङ्घादिसेसं आपन्‍ना होन्ति। ते सङ्घादिसेसे वेमतिका होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू सङ्घादिसेसं आपन्‍ना होन्ति। ते सङ्घादिसेसे मिस्सकदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू मिस्सकं आपन्‍ना होन्ति। ते मिस्सके सङ्घादिसेसदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू मिस्सकं आपन्‍ना होन्ति। ते मिस्सके मिस्सकदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू सुद्धकं आपन्‍ना होन्ति। ते सुद्धके सङ्घादिसेसदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। उभोपि यथाधम्मं कारापेतब्बा।

‘‘द्वे भिक्खू सुद्धकं आपन्‍ना होन्ति। ते सुद्धके सुद्धकदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। उभोपि यथाधम्मं कारापेतब्बा।

‘‘द्वे भिक्खू सङ्घादिसेसं आपन्‍ना होन्ति। ते सङ्घादिसेसे सङ्घादिसेसदिट्ठिनो होन्ति। एकस्स होति आरोचेस्सामीति, एकस्स होति न आरोचेस्सामीति। सो पठमम्पि यामं छादेति, दुतियम्पि यामं छादेति, ततियम्पि यामं छादेति – उट्ठिते अरुणे छन्‍ना होति आपत्ति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू सङ्घादिसेसं आपन्‍ना होन्ति। ते सङ्घादिसेसे सङ्घादिसेसदिट्ठिनो होन्ति। ते गच्छन्ति आरोचेस्सामाति। एकस्स अन्तरामग्गे मक्खधम्मो उप्पज्‍जति न आरोचेस्सामीति। सो पठमम्पि यामं छादेति, दुतियम्पि यामं छादेति, ततियम्पि यामं छादेति – उट्ठिते अरुणे छन्‍ना होति आपत्ति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू सङ्घादिसेसं आपन्‍ना होन्ति। ते सङ्घादिसेसे सङ्घादिसेसदिट्ठिनो होन्ति। ते उम्मत्तका होन्ति। ते पच्छा अनुम्मत्तका हुत्वा एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

‘‘द्वे भिक्खू सङ्घादिसेसं आपन्‍ना होन्ति। ते पातिमोक्खे उद्दिस्समाने एवं वदन्ति – ‘इदानेव खो मयं जानाम – अयम्पि किर धम्मो सुत्तागतो सुत्तपरियापन्‍नो अन्वद्धमासं उद्देसं आगच्छती’ति। ते सङ्घादिसेसे सङ्घादिसेसदिट्ठिनो होन्ति। एको छादेति, एको नच्छादेति। यो छादेति सो दुक्‍कटं देसापेतब्बो। यथापटिच्छन्‍ने चस्स परिवासं दत्वा उभिन्‍नम्पि मानत्तं दातब्बं।

द्वेभिक्खुवारएकादसकं निट्ठितं।

९. मूलायअविसुद्धिनवकं

१८२. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायो अप्पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति; अधम्मेन मानत्तं देति, अधम्मेन अब्भेति। सो, भिक्खवे, भिक्खु अविसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायो पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति; अधम्मेन मानत्तं देति, अधम्मेन अब्भेति। सो, भिक्खवे, भिक्खु अविसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायो पटिच्छन्‍नायोपि अप्पटिच्छन्‍नायोपि। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, अधम्मेन मानत्तं देति, अधम्मेन अब्भेति। सो, भिक्खवे, भिक्खु अविसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति अपरिमाणायो अप्पटिच्छन्‍नायो…पे॰… अपरिमाणायो पटिच्छन्‍नायो…पे॰… अपरिमाणायो पटिच्छन्‍नायोपि अप्पटिच्छन्‍नायोपि …पे॰… परिमाणायोपि अपरिमाणायोपि अप्पटिच्छन्‍नायो । सो सङ्घं अन्तराआपत्तीनं मूलायपटिकस्सनं याचति । तं सङ्घो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति; अधम्मेन मानत्तं देति, अधम्मेन अब्भेति। सो, भिक्खवे, भिक्खु अविसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति; अधम्मेन मानत्तं देति, अधम्मेन अब्भेति। सो, भिक्खवे, भिक्खु अविसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन; धम्मेन समोधानपरिवासं देति; अधम्मेन मानत्तं देति; अधम्मेन अब्भेति। सो, भिक्खवे, भिक्खु अविसुद्धो ताहि आपत्तीहि।

मूलायअविसुद्धिनवकं [समूलाविसुद्धिनवकं (क॰)] निट्ठितं।

१०. दुतियनवकं [इदं नवकं पोराणपोत्थकेसु अविसुद्धिवसेनेव आगतं, वुच्‍चमानततियनवकेन च संसट्ठं। तं पटिविसोधकेहि असंसट्ठं कत्वा विसुं पतिट्ठापितं। सीहळस्यामपोत्थकेसु पन तं विसुद्धिवसेनेव आगतं। तं पनेवं वेदितब्बं –§१०- मूलायविसुद्धिनवक (सी॰ स्या॰)§१८३. इध पन भिक्खवे भिक्खु सम्बहुला संघादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो संघं तासं आपत्तीनं समोधानपरिवासं याचति, तस्स तस्स संघो तासं आपत्तीनं समोधानपरिवासं देति, सो परिवसन्तो अन्तरा सम्बहुला संघादिसेसा आपत्तियो आपज्‍जति परिमाणायो अप्पटिच्छन्‍नायो…पे॰… परिमाणायो पटिच्छन्‍नायो…पे॰… परिमाणायो पटिच्छन्‍नायोपि अप्पटिच्छन्‍नायोपि। सो संघं अन्तराआपत्तीनं मूलायपटिकस्सनं याचति, तं संघो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो भिक्खवे भिक्खु विसुद्धो ताहि आपत्तीहि। (१-३)§इध पन भिक्खवे भिक्खु सम्बहुला संघादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो संघं तासं आपत्तीनं समोधानपरिवासं याचति, तस्स संघो तासं आपत्तीनं समोधानपरिवासं देति, सो परिवसन्तो अन्तरा सम्बहुला संघादिसेसा आपत्तियो आपज्‍जति अपरिमाणायो अप्पटिच्छन्‍नायो…पे॰… अपरिमाणायो पटिच्छन्‍नायो…पे॰… अपरिमाणायो पटिच्छन्‍नायोपि अप्पटिच्छन्‍नायोपि। सो संघं अन्तराआपत्तीनं मूलायपटिकस्सनं याचति, तं संघो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो भिक्खवे भिक्खु विसुद्धो ताहि आपत्तीति। (४-६)§इध पन भिक्खवे भिक्खु सम्बहुला संघादिसेसा आपत्तियो आपज्‍जती परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो संघं तासं आपत्तीनं समोधानपरिवासं याचति, तस्स संघो तासं आपत्तीनं समोधानपरिवासं देति, सो परिवसन्तो अन्तरा सम्बहुला संघादिसेसा आपत्तियो आपज्‍जति परिमाणायोपि अपरिमाणायोपि अप्पटिच्छन्‍नायो…पे॰… परिमाणायोपि अपरिमाणायोपि पटिच्छन्‍नायो…पे॰… परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो संघं अन्तराआपत्तीनं मूलायपटिकस्सनं याचति, तं संघो अन्तराआपत्तीनं मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो भिक्खवे भिक्खु विसुद्धो ताहि आपत्तीहि। (७-९)§मूलाय विसुद्धिनवकं निट्ठितं।]

१८३. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा अप्पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति; धम्मेन मानत्तं देति, धम्मेन अब्भेति। सो, भिक्खवे, भिक्खु अविसुद्धो ताहि आपत्तीहि। (१)

इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति; धम्मेन मानत्तं देति, धम्मेन अब्भेति। सो, भिक्खवे, भिक्खु अविसुद्धो ताहि आपत्तीहि। (२)

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायोपि अप्पटिच्छन्‍नायोपि। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति; धम्मेन मानत्तं देति, धम्मेन अब्भेति। सो भिक्खवे, भिक्खु अविसुद्धो ताहि आपत्तीहि। (३)

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि, एकनामम्पि नानानामम्पि, सभागम्पि विसभागम्पि, ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति । सो परिवसन्तो अन्तरा सम्बहुला सङ्घादिसेसा आपत्तियो आपज्‍जति अपरिमाणा अप्पटिच्छन्‍नायो…पे॰… अपरिमाणा पटिच्छन्‍नायो…पे॰… अपरिमाणा पटिच्छन्‍नायोपि अप्पटिच्छन्‍नायोपि…पे॰… परिमाणायोपि अपरिमाणायोपि अप्पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति; धम्मेन मानत्तं देति, धम्मेन अब्भेति। सो, भिक्खवे, भिक्खु अविसुद्धो ताहि आपत्तीहि। (४-७)

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति, धम्मेन मानत्तं देति, धम्मेन अब्भेति। सो, भिक्खवे, भिक्खु अविसुद्धो ताहि आपत्तीहि। (८)

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति; धम्मेन मानत्तं देति, धम्मेन अब्भेति। सो, भिक्खवे, भिक्खु अविसुद्धो ताहि आपत्तीहि। (९)

दुतियनवकं निट्ठितं।

११. ततियनवकं

१८४. ‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायो अप्पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति । सो परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जति परिमाणायो अप्पटिच्छन्‍नायो। सो तस्मिं भूमियं ठितो पुरिमाआपत्तीनं अन्तराआपत्तियो सरति, अपराआपत्तीनं अन्तराआपत्तियो सरति। तस्स एवं होति – ‘अहं खो सम्बहुला सङ्घादिसेसा आपत्तियो आपज्‍जिं परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सोहं सङ्घं तासं आपत्तीनं समोधानपरिवासं याचिं। तस्स मे सङ्घो तासं आपत्तीनं समोधानपरिवासं अदासि। सोहं परिवसन्तो अन्तरा सम्बहुला सङ्घादिसेसा आपत्तियो आपज्‍जिं परिमाणायो अप्पटिच्छन्‍नायो। सोहं सङ्घं अन्तराआपत्तीनं मूलायपटिकस्सनं याचिं। तं मं सङ्घो अन्तराआपत्तीनं मूलाय पटिकस्सि अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं अदासि। सोहं परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जिं परिमाणायो अप्पटिच्छन्‍नायो । सोहं तस्मिं भूमियं ठितो पुरिमाआपत्तीनं अन्तराआपत्तियो सरामि, अपराआपत्तीनं अन्तराआपत्तियो सरामि। यंनूनाहं सङ्घं पुरिमाआपत्तीनं अन्तराआपत्तीनञ्‍च अपराआपत्तीनं अन्तराआपत्तीनञ्‍च मूलायपटिकस्सनं याचेय्यं धम्मिकेन कम्मेन अकुप्पेन ठानारहेन, धम्मेन समोधानपरिवासं; धम्मेन मानत्तं, धम्मेन अब्भान’न्ति। सो सङ्घं पुरिमाआपत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलायपटिकस्सनं याचति धम्मिकेन कम्मेन अकुप्पेन ठानारहेन, धम्मेन समोधानपरिवासं; धम्मेन मानत्तं, धम्मेन अब्भानं। तं सङ्घो पुरिमाआपत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति; धम्मेन मानत्तं देति, धम्मेन अब्भेति। सो, भिक्खवे, भिक्खु विसुद्धो ताहि आपत्तीहि [अयं पठमवारो सी स्या॰ पोत्थकेसु परिपुण्णो दिस्सति]।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति । तं सङ्घो अन्तराआपत्तीनं मूलाय पटिकस्सति, अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति। सो परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायो। सो तस्मिं भूमियं ठितो पुरिमाआपत्तीनं [पुरिमानं आपत्तीनं (क॰)] अन्तराआपत्तियो सरति, अपराआपत्तीनं अन्तराआपत्तियो सरति। तस्स एवं होति – ‘अहं खो सम्बहुला सङ्घादिसेसा आपत्तियो आपज्‍जिं परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सोहं सङ्घं तासं आपत्तीनं समोधानपरिवासं याचिं। तस्स मे सङ्घो तासं आपत्तीनं समोधानपरिवासं अदासि। सोहं परिवसन्तो अन्तरा सम्बहुला सङ्घादिसेसा आपत्तियो आपज्‍जिं परिमाणा पटिच्छन्‍नायो। सोहं सङ्घं अन्तराआपत्तीनं मूलायपटिकस्सनं याचिं। तं मं सङ्घो अन्तराआपत्तीनं मूलायपटिकस्सि, अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं अदासि। सोहं परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जिं परिमाणा पटिच्छन्‍नायो। सोहं तस्मिं भूमियं ठितो पुरिमापत्तीनं अन्तराआपत्तियो सरामि, अपराआपत्तीनं अन्तराआपत्तियो सरामि। यंनूनाहं सङ्घं पुरिमापत्तीनं अन्तराआपत्तीनञ्‍च, अपरा आपत्तीनं अन्तराआपत्तीनञ्‍च, मूलायपटिकस्सनं याचेय्यं धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भान’न्ति। सो सङ्घं पुरिमापत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च मूलायपटिकस्सनं याचति धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भानं। तं सङ्घो पुरिमापत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो, भिक्खवे, भिक्खु विसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायोपि अप्पटिच्छन्‍नायोपि। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति। सो परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जति परिमाणा पटिच्छन्‍नायोपि अप्पटिच्छन्‍नायोपि। सो तस्मिं भूमियं ठितो पुरिमापत्तीनं अन्तराआपत्तियो सरति, अपराआपत्तीनं अन्तराआपत्तियो सरति। तस्स एवं होति – ‘अहं खो सम्बहुला सङ्घादिसेसा आपत्तियो आपज्‍जिं परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सोहं सङ्घं तासं आपत्तीनं समोधानपरिवासं याचिं। तस्स मे सङ्घो तासं आपत्तीनं समोधानपरिवासं अदासि। सोहं परिवसन्तो अन्तरा सम्बहुला सङ्घादिसेसा आपत्तियो आपज्‍जिं परिमाणा पटिच्छन्‍नायोपि अप्पटिच्छन्‍नायोपि। सोहं सङ्घं अन्तराआपत्तीनं मूलायपटिकस्सनं याचिं। तं मं सङ्घो अन्तराआपत्तीनं मूलाय पटिकस्सि अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं अदासि। सोहं परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जिं परिमाणा पटिच्छन्‍नायोपि अप्पटिच्छन्‍नायोपि। सोहं तस्मिं भूमियं ठितो पुरिमापत्तीनं अन्तराआपत्तियो सरामि, अपराआपत्तीनं अन्तराआपत्तियो सरामि। यंनूनाहं सङ्घं पुरिमापत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलायपटिकस्सनं याचेय्यं धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भान’न्ति। सो सङ्घं पुरिमापत्तीनं अन्तरा आपत्तीनञ्‍च, अपरा आपत्तीनं अन्तरा आपत्तीनञ्‍च, मूलायपटिकस्सनं याचति धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भानं। तं सङ्घो पुरिमापत्तीनं अन्तरा आपत्तीनञ्‍च, अपरा आपत्तीनं अन्तरा आपत्तीनञ्‍च, मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो, भिक्खवे, भिक्खु विसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति अपरिमाणायो अप्पटिच्छन्‍नायो…पे॰… अपरिमाणायो पटिच्छन्‍नायो…पे॰… अपरिमाणायो पटिच्छन्‍नायोपि अप्पटिच्छन्‍नायोपि…पे॰… परिमाणायोपि अपरिमाणायोपि अप्पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सि अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति। सो परिवसामीति मञ्‍ञमानो…पे॰… तं सङ्घो पुरिमा आपत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो, भिक्खवे, भिक्खु विसुद्धो ताहि आपत्तीहि [इमेपि चत्तारो वारा सी॰ स्या॰ पोत्थकेसु परिपुण्णा दिस्सन्ति]।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायो। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति। सो परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायो। सो तस्मिं भूमियं ठितो पुरिमा आपत्तीनं अन्तराआपत्तियो सरति, अपराआपत्तीनं अन्तराआपत्तियो सरति। तस्स एवं होति – ‘अहं खो सम्बहुला सङ्घादिसेसा आपत्तियो आपज्‍जिं परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सोहं सङ्घं तासं आपत्तीनं समोधानपरिवासं याचिं। तस्स मे सङ्घो तासं आपत्तीनं समोधानपरिवासं अदासि। सोहं परिवसन्तो अन्तरा सम्बहुला सङ्घादिसेसा आपत्तियो आपज्‍जिं परिमाणायोपि अपरिमाणायोपि पटिच्छन्‍नायो। सोहं सङ्घं अन्तराआपत्तीनं मूलायपटिकस्सनं याचिं। तं मं सङ्घो अन्तराआपत्तीनं मूलायपटिकस्सि अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं अदासि। सोहं परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जिं परिमाणायोपि अपरिमाणायोपि पटिच्छन्‍नायो। सोहं तस्मिं भूमियं ठितो पुरिमा आपत्तीनं अन्तराआपत्तियो सरामि, अपराआपत्तीनं अन्तराआपत्तियो सरामि। यंनूनाहं सङ्घं पुरिमा आपत्तीनं अन्तरा पत्तीनञ्‍च, अपराआपत्तीन अन्तराआपत्तीनञ्‍च, मूलायपटिकस्सनं याचेय्यं धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भान’न्ति। सो सङ्घं पुरिमा आपत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलायपटिकस्सनं याचति धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भानं। तं सङ्घो पुरिमा आपत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो, भिक्खवे, भिक्खु विसुद्धो ताहि आपत्तीहि।

‘‘इध पन, भिक्खवे, भिक्खु सम्बहुला सङ्घादिसेसा आपत्तियो आपज्‍जति परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सो सङ्घं तासं आपत्तीनं समोधानपरिवासं याचति। तस्स सङ्घो तासं आपत्तीनं समोधानपरिवासं देति। सो परिवसन्तो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो सङ्घं अन्तराआपत्तीनं मूलायपटिकस्सनं याचति। तं सङ्घो अन्तराआपत्तीनं मूलाय पटिकस्सति अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं देति। सो परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जति परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सो तस्मिं भूमियं ठितो पुरिमा आपत्तीनं अन्तराआपत्तियो सरति, अपराआपत्तीनं अन्तराआपत्तियो सरति। तस्स एवं होति – ‘अहं खो सम्बहुला सङ्घादिसेसा आपत्तियो आपज्‍जिं परिमाणम्पि अपरिमाणम्पि…पे॰… ववत्थितम्पि सम्भिन्‍नम्पि। सोहं सङ्घं तासं आपत्तीनं समोधानपरिवासं याचिं। तस्स मे सङ्घो तासं आपत्तीनं समोधानपरिवासं अदासि। सोहं परिवसन्तो अन्तरा सम्बहुला सङ्घादिसेसा आपत्तियो आपज्‍जिं परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सोहं सङ्घं अन्तराआपत्तीनं मूलायपटिकस्सनं याचिं। तं मं सङ्घो अन्तराआपत्तीनं मूलाय पटिकस्सि अधम्मिकेन कम्मेन कुप्पेन अट्ठानारहेन, अधम्मेन समोधानपरिवासं अदासि। सोहं परिवसामीति मञ्‍ञमानो अन्तरा सम्बहुला सङ्घादिसेसा आपत्तियो आपज्‍जिं परिमाणायोपि अपरिमाणायोपि पटिच्छन्‍नायोपि अप्पटिच्छन्‍नायोपि। सोहं तस्मिं भूमियं ठितो पुरिमा आपत्तीनं अन्तराआपत्तियो सरामि, अपराआपत्तीनं अन्तराआपत्तियो सरामि। यंनूनाहं सङ्घं पुरिमापत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलायपटिकस्सनं याचेय्यं धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भान’न्ति। सो सङ्घं पुरिमा आपत्तीनं अन्तराआपत्तीनञ्‍च, अपराआपत्तीनं अन्तराआपत्तीनञ्‍च, मूलाय पटिकस्सनं याचति धम्मिकेन कम्मेन अकुप्पेन ठानारहेन, धम्मेन समोधानपरिवासं, धम्मेन मानत्तं, धम्मेन अब्भानं। तं सङ्घो पुरिमा आपत्तीनं अन्तरा आपत्तीनञ्‍च, अपरा आपत्तीनं अन्तरा आपत्तीनञ्‍च, मूलाय पटिकस्सति धम्मिकेन कम्मेन अकुप्पेन ठानारहेन, धम्मेन समोधानपरिवासं देति, धम्मेन मानत्तं देति, धम्मेन अब्भेति। सो, भिक्खवे, भिक्खु विसुद्धो ताहि आपत्तीहि’’।

ततियनवकं निट्ठितं।

समुच्‍चयक्खन्धको ततियो।

तस्सुद्दानं –

अप्पटिच्छन्‍ना एकाह-द्वीह-तीह-चतूह च।

पञ्‍चाहपक्खदसन्‍नं, आपत्तिमाह महामुनि॥

सुद्धन्तो च विब्भमन्तो, परिमाणमुखं द्वे भिक्खू।

तत्थ सञ्‍ञिनो द्वे यथा, वेमतिका तथेव च॥

मिस्सकदिट्ठिनो द्वे च, असुद्धकेकदिट्ठिनो।

द्वे चेव सुद्धदिट्ठिनो॥

तथेव च एको छादेति, अथ मक्खमतेन च।

उम्मत्तकदेसनञ्‍च, मूला अट्ठारस [पन्‍नरस (क॰)] विसुद्धतो॥

आचरियानं विभज्‍जपदानं [विभज्‍जवादीनं (सी॰)], तम्बपण्णिदीपपसादकानं।

महाविहारवासीनं, वाचना सद्धम्मट्ठितियाति॥

समुच्‍चयक्खन्धकं निट्ठितं।